OBH 8842/1997.
Az állampolgári jogok országgyűlési biztosa általános helyettesének jelentése
Ügyintéző: Kanyó Sándor

Az eljárás megindulása:

B-né T. M. hivatalunkhoz intézett beadványában sérelmezte, hogy a Hegyháti Községek Hatósági Igazgatási Társulása (Győrvári Körjegyzőség) nem ad építési engedélyt a 9821. Győrvár, Balogh Á. utcai ingatlanára tervezett üzletházra, s az ügyben az eljárást felfüggesztette.

Mivel a rendelkezésre álló adatok alapján alkotmányos visszásságra lehetett következtetni, vizsgálatot indítottam.

Tájékoztatást kértem az ügyben a Győrvári Körjegyzőségtől.

Érintett alkotmányos jogok:

Az Alkotmány 2. § /1/ bekezdése: A Magyar Köztársaság demokratikus jogállam, mely magában foglalja a jogbiztonság követelményét is.

Az Alkotmány 57. § /5/ bekezdése: A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. 

Az ügy jogszabályi háttere:

Az államigazgatási eljárás általános szabályairól szóló - többször módosított - 1957. évi IV. törvény.

Megállapított tényállás:

A Győrvári Körjegyzőség az 1997. május 12-én hozott 259-2/1997. számú határozatával felfüggesztette az eljárást hat hónapos időtartamra panaszosnak a 9821. Győrvár, Balogh Ádám u. ..... alatti ingatlanára tervezett üzletház engedélyezése iránti kérelmében, mivel Győrvár község hatályos összevont Rendezési Terve és annak szöveges része szerint a kérdéses telekre főépületként csak lakóházat szabad építeni.

A határozat ellen benyújtott fellebbezést a Vas Megyei Közigazgatási Hivatal 2337-2/1997. számú elutasította és az első fokú határozatot a felfüggesztés 6 hónapos időtartamára vonatkozó kitétel mellőzésével helyben hagyta.

Panaszosnak a Rendezési Terv módosítására vonatkozó kérelmében Győrvár Község Önkormányzat Képviselő-testülete a 34/1997 (IX.28.) sz. határozatával a döntést elhalasztotta.

A vizsgálat megállapításai:

Az államigazgatási eljárás általános szabályairól szóló 1957. évi IV. törvény 37. § /1/ bekezdése alapján a közigazgatási szerv az eljárást felfüggesztheti, ha az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik.

Megállapítottam, hogy jelen ügyben az érdemi döntés meghozatala nincs összefüggésben olyan kérdéssel, amelyben más szervnek előzetesen döntenie kellene.

Győrvár község rendelkezik összevont Települési Rendezési Tervvel. A terv érvényes még akkor is, ha az ma már korszerűtlen, amint ezt a másodfokú közigazgatási szerv is megállapította.

Az első- és másodfokú hatóságok megsértették a hivatkozott törvény előírásait az eljárás felfüggesztésével, ezzel az Alkotmány 2. § /1/ bekezdésben szabályozott jogbiztonsággal és az 57. § /5/ bekezdésben foglalt jogorvoslati lehetőséghez való joggal összefüggésben alkotmányos visszásságot okoztak. Az eljárás felfüggesztése következtében panaszost megfosztották annak lehetőségétől, hogy szükség esetén a bírósághoz fordulhasson jogorvoslatért. Az eljárás felfüggesztése egyben az ügy bizonytalan ideig történő elhúzódását eredményezi, ez a panaszosnak jelentős érdeksérelmet okoz, ami megalapozza az alkotmányos visszásság megállapítását.

Tájékoztatom panaszost, hogy a Rendezési Terv elfogadása, módosítása az építésügyről szóló, többször módosított és 1997. december 31-ig hatályban volt 1964. évi III. törvény 6. §-a alapján a helyi önkormányzat képviselő-testületének a hatáskörébe tartozott. E feladatot az 1998. január 1-jével hatályba lépett 1997. évi LXXVIII. törvény 6. és 7. §-ai is az önkormányzatok hatáskörébe utalja. A Rendezési Terv (1998. január 1-jétől: helyi építési szabályzat és szabályozási terv) tartalmi kérdése az övezeti besorolás, a település egy-egy területére az építési lehetőség megállapítása. A Rendezési Terv tartalmát az önkormányzati szuverenitás megsértése nélkül vizsgálnom nem lehet, így arra hatásköröm nincs.

Ajánlás

Kezdeményezem a Vas Megyei Közigazgatási Hivatal vezetőjénél a 2337-2/1997. sz. határozat visszavonását és a Győrvári Körjegyzőség körjegyzőjének érdemi határozat meghozatalára történő felhívását.

Budapest, 1998. március 4.

Dr. Polt Péter